b'\n_START_ARTICLE_\nIP broj\n_START_PARAGRAPH_\nIP broj ili IP adresa je jedinstvena broj\xc4\x8dana oznaka ra\xc4\x8dunala na internetu. IP adresa je u osnovi binarni broj, koji je u slu\xc4\x8daju trenutno va\xc5\xbee\xc4\x87e verzije IP protokola, IPv4, binarni broj 32 bita dug. \xc4\x8cesto se radi lak\xc5\xa1eg pam\xc4\x87enja IP adrese zapisuju u dekadskoj notaciji, gdje se 32-bitni broj podijeli na \xc4\x8detiri 8-bitna broja, koji se zatim prikazuju kao \xc4\x8detiri decimalna broja odvojena to\xc4\x8dkom. Svaki od tih brojeva je u rasponu 0-255, \xc5\xa1to je upravo raspon brojeva koji se mogu prikazati u jednom 8-bitnom binarnom prikazu. IPv6 verzija protokola predvi\xc4\x91a 128-bitne adrese, te se u tom slu\xc4\x8daju mo\xc5\xbee koristiti i heksadecimalni zapis, radi kra\xc4\x87eg oblika i jednostavnosti. Primjer IP adrese je 172.16.254.1 (na slici)._NEWLINE_Svako ra\xc4\x8dunalo koje je povezano na Internet mora imati jednozna\xc4\x8dno dodijeljenu IP adresu. Te adrese su nu\xc5\xbene da bi se paketi upu\xc4\x87eni s izvori\xc5\xa1nog ra\xc4\x8dunala mogli preusmjeriti do odredi\xc5\xa1nog. Taj postupak preusmjeravanja vr\xc5\xa1e ra\xc4\x8dunala specifi\xc4\x8dne namjene koje nazivamo usmjeriva\xc4\x8di. IPv4 je trenutni standard za IP adresiranje na Internetu._NEWLINE_Kako je nu\xc5\xbeno da IP adrese budu jednozna\xc4\x8dno dodijeljene, postoje me\xc4\x91unarodne organizacije koje se brinu o raspodjeli IP adresnog prostora. Takva je organizacija The Internet Assigned Numbers Authority (IANA). IANA zatim za odre\xc4\x91en raspon adresa zadu\xc5\xbeuje regionalne Internet registre, pa je za podru\xc4\x8dje Europe zadu\xc5\xbeen RIPE Network Coordination Centre. Ono \xc5\xa1to bi se moglo nazvati IPv5om je postojalo samo kao eksperimentalni ne-IP protokol u realnom vremenu nazvan ST2 i opisan u RFC 1819. Ovaj protokol je napu\xc5\xa1ten u korist RSVPa._NEWLINE_IP adrese se dijele na one privatne i javne. Javne IP adrese su jedinstvene, globalne i standardizirane. Razvojem Interneta po\xc4\x8delo je nedostajati sve vi\xc5\xa1e i vi\xc5\xa1e slobodnih IP adresa. Rje\xc5\xa1enje tog problema su bile privatne IP adrese. Privatne adrese mogu biti duplicirane uz uvjet da se ne nalaze u istoj lokalnoj mre\xc5\xbei. Prilikom izlaska korisnika iz lokalne mre\xc5\xbee na Internet, privatna adresa IP adresa se pretvara u javnu IP adresu pomo\xc4\x87u metoda NAT (Network Address Translation) i PAT (Port Address Translation). _NEWLINE_U IPv6, novi (ali ne jo\xc5\xa1 \xc5\xa1iroko kori\xc5\xa1ten) standardni internet protokol, gdje su adrese 128 bita \xc5\xa1iroke, \xc5\xa1to bi, \xc4\x8dak i sa velikim dodjelama netblokova, trebalo zadovoljiti blisku budu\xc4\x87nost. Teoretski, postojalo bi to\xc4\x8dno 2\xc2\xb9\xc2\xb2\xe2\x81\xb8, ili 3.403\xc3\x9710\xc2\xb3\xe2\x81\xb8 unikatnih adresa. Kada bi zemlja bila sa\xc4\x8dinjena kompletno od zrna pijeska od 1cm\xc2\xb3, onda bi se mogla dodijeliti jedinstvena adresa svakom zrnu u 300 milijuna planeta veli\xc4\x8dine zemlje. Veliki prostor za adrese \xc4\x87e biti rijetko popunjen, \xc5\xa1to omogu\xc4\x87ava ponovno kodiranje vi\xc5\xa1e informacija. Globalne adrese koje se \xc5\xa1alju k jednom odredi\xc5\xa1tu sastoje se iz dva dijela: 64-bitni dio za rutiranje i 64-bitni identifikator doma\xc4\x87ina. Netblokovi se odre\xc4\x91uju kao moderne alternative IPv4: broj mre\xc5\xbee, kojega prati kosa crta i broj zna\xc4\x8dajnih bitova (u decimalnom zapisu). Primjer je 12AB::CD30:0:0:0:0/60 uklju\xc4\x8duje sve adrese koje po\xc4\x8dinju s 12AB00000000CD3. IPv6 ima dosta pobolj\xc5\xa1anja u odnosu na IPv4, pored samo ve\xc4\x87eg prostora za adrese, uklju\xc4\x8duju\xc4\x87i i samostalno ponovno odbrojavanje i obveznu upotrebu IPsec-a.'